Na temelju članka 19. Zakon o lokalnoj i područnoj (regionalnoj) samoupravi („Narodne novine“ broj: 33/01, 60/01, 129/05, 109/07, 125/08, 36/09, 36/09, 150/11, 144/12, 19/13, 137/15, 123/17, 98/19, 144/20) I članka 33. stavka 1. točke 16. Statuta Općine Jelenje „Službene novine Općine Jelenje“ 59/23), Općinsko vijeće Općine Jelenje na 16. sjednici održanoj dana 14. studenoga 2023. donijelo je

**ODLUKU**

**O POSEBNIM OBLICIMA POMOĆI**

**ZA MJEŠTANE OPĆINE JELENJE**

 **I. OPĆE ODREDBE**

**Članak 1.**

Ovom se Odlukom utvrđuju korisnici Odluke, posebni oblici pomoći koje osigurava Općina Jelenje (u daljnjem tekstu: Općina) te nadležnost i postupak za ostvarivanje tih prava.

**Članak 2.**

Riječi i pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**Članak 3.**

Poslove u svezi ostvarivanja prava na posebne oblike pomoći propisane ovom Odlukom obavlja Jedinstveni upravni odjel.

**Članak 4.**

Sredstva za ostvarivanje prava temeljem ove Odluke osiguravaju se u Proračunu Općine.

**Članak 5.**

Prava temeljem ove Odluke ne može ostvariti korisnik koji ta prava ostvaruje po drugoj osnovi.

**II. KORISNICI POSEBNIH OBLIKA POMOĆI**

 **Članak 6.**

Korisnik posebnih oblika pomoći utvrđenih ovom Odlukom osiguravaju se:

– hrvatskim državljanima koji imaju prebivalište na području općine Jelenje najmanje jednu godinu u trenutku podnošenja zahtjeva, osim ako se za ostvarenje pojedinog prava ne traži dulji ili kraći period,

– strancima sa stalnim boravkom i dugotrajnim boravištem na području općine Jelenje,

– osobama bez državljanstva s privremenim i stalnim boravkom i dugotrajnim boravištem na području općine Jelenje,

– strancima pod supsidijarnom zaštitom, azilantima i strancima pod privremenom zaštitom s prebivalištem na području općine Jelenje, kojima je međunarodna zaštita odobrena posebnim propisom.

**III. POSEBNI OBLICI POTPORE**

 **Članak 7.**

Ovom se Odlukom utvrđuju posebni oblici potpore kako slijedi:

1. Pravo na potporu za novorođeno dijete,

2. Pravo na potporu za kupnju školskih potrepština za učenike polaznike prvog razreda osnovne škole,

3. Poklon paketi za djecu od navršene 1. godine života do polaska u 1. razred osnovne škole povodom blagdana Svetog Nikole,

4. Sufinanciranje nabavke radnih bilježnica za učenike osnovne škole,

5. Sufinanciranje produženog boravka i cjelodnevne nastave učenika razredne nastave,

6. Sufinanciranje prehrane za dojenčad i djecu do godinu dana života putem Savjetovališta za djecu Doma zdravlja Primorsko-goranske županije,

7. Financiranje javnog prijevoza dobrovoljnim darovateljima krvi,

8. Pravo na sufinanciranje prijevoza u visini od 33% pokazne karte za redovne studente,

9. Pravo na dijagnostički pregled i pregled madeža,

10. Sufinanciranje tečaja za trudnice / škola za roditelje,

 11. Pravo na pomoć djece s teškoćama u govoru

Iznos za posebne oblike pomoći za koje nije utvrđena visina potpore ovom Odlukom, utvrđuje općinski načelnik posebnom odlukom, u visini sredstava raspoloživih u Proračunu.

1. **Pravo na potporu za novorođeno dijete**

**Članak 8.**

Pravo na potporu za novorođeno dijete ostvaruje roditelj, podnositelj zahtjeva:

1. za prvo dijete u iznosu od 300,00 EUR;

2. za drugo dijete u iznosu od 400,00 EUR;
3. za treće i svako daljnje dijete u iznosu od 500,00 EUR.

Pravo na novčanu pomoć iz stavka 1. točke ovog članka mogu ostvariti roditelji novorođenog djeteta uz uvjet prijavljenog prebivališta djeteta i oba roditelja na području Općina Jelenje.

Iznimno od prethodnog stavka kod jednoroditeljskih obitelji pravo na pomoć će se odobriti ako jedan od roditelja nema prebivalište na području Općina Jelenje, podnositelj zahtjeva je dužan dostaviti potvrdu od jedinice lokalne samouprave gdje ima prijavljeno prebivalište kojom će dokazati da nije dobio niti zatražio naknadu za novorođeno dijete za koje traži pomoć od Općina Jelenje.

Iznimno od prethodnog stavka pravo na pomoć će se odobriti ako je jedan od roditelja stranac s privremenim ili stalnim boravkom na području Općina Jelenje.

**Članak 9.**

Zahtjev za ostvarenje prava na novčanu pomoć za rođenje djeteta podnosi se najkasnije do navršenih 3 mjeseci života djeteta.

1. **Pravo na potporu za kupnju školskih potrepština za učenike polaznike prvog razreda**

**osnovne škole**

**Članak 10.**

Pravo na potporu za kupnjuškolskih potrepština ostvaruju roditelji učenika I. razreda Osnovne škole Jelenje Dražice koji imaju prebivalište na području Općine Jelenje u iznosu od 60,00 EUR po učeniku uplatom sredstava na tekući račun roditelja učenika.

**3. Poklon paketi za djecu od navršene 1. godine života do polaska u 1. razred osnovne škole povodom blagdana Svetog Nikole**

**Članak 11.**

Pravo na poklon paket povodom blagdana Svetog Nikole ostvaruju sva djeca s prebivalištem na području općine Jelenje od navršene 1. godine života do polaska u 1. razred osnovne škole.

**4. Sufinanciranje nabavke radnih bilježnica za učenike osnovne škole**

**Članak 12.**

Pravo na sredstva za kupnju školskih bilježnica i drugih obrazovnih materijala ostvaruje roditelj učenika, uz uvjet da učenik ima prebivalište na području općine Jelenje.

Zahtjev za ostvarivanje prava iz stavka 1. ovog članka može se podnijeti do 30. rujna tekuće godine.

Visini sredstava iz stavka 1. ovog članka utvrđuje načelnik posebnom odlukom ukoliko su osigurana sredstva u Proračunu.

**5. Sufinanciranje produženog boravka učenika Osnovne škole Jelenje-Dražice**

**Članak 13.**

Općina Jelenje sufinancira program produženoga boravka učenika od 1. do 4. razreda Osnovne škole Jelenje-Dražice za pedagošku godinu u iznosu utvrđenom odlukom općinskog načelnika za svaku školsku godinu, a ovisno o broju učenika korisnika produženog boravka s prebivalištem na području općine Jelenje i procijenjenom trošku provedbe programa primljenom od Osnovne škole Jelenje-Dražice.

Sufinancirani iznos iz stavka 1. uplaćuje se na račun Osnovne škole Jelenje Dražice temeljem sklopljenog ugovora po ispostavljenom računu.

**6. Pravo na korištenje usluge Savjetovališta za prehranu dojenčadi Doma zdravlja Primorsko-goranske županije i pravo na prehranu za dojenčad**

**Članak 14.**

Općina Jelenje sufinancira Program savjetovališta za prehranu dojenčadi i prehranu dojenčadi do jedne godine života, a koji imaju prebivalište na području općine Jelenje.

U sklopu programa iz stavka 1. ovog članka roditelji imaju pravo na:

1. korištenje usluge Savjetovališta za prehranu dojenčadi Doma zdravlja Primorsko-goranske županije,
2. pravo na poklon bon za adaptirano mlijeko i gotovu hranu za dojenčad,

Sufinancirani iznos iz stavka 1. uplaćuje se na račun Doma zdravlja Primorsko goranske Županije, temeljem sklopljenog ugovora po ispostavljenom računu.

Visina iznosa definira se ugovorom ovisno o planiranim sredstvima u Proračunu.

**7. Financiranje javnog prijevoza dobrovoljnim darovateljima krvi,**

**Članak 15.**

Pravo na financiranje javnog prijevoza dobrovoljnim davateljima krvi do IV. zone ostvaruje Korisnik ukoliko zadovolji slijedeće uvjete:

 a) muškarac, ukoliko je krv darivao 30 puta i više i

 b) žena, koja je krv darivala 20 puta i više.

Status dobrovoljnog davatelja krvi dokazuje se potvrdom izdanom od strane Crvenog križa.

**8. Pravo na sufinanciranje prijevoza u visini od 33% pokazne karte za redovne studente**

**Članak 16.**

Pravo na sufinanciranje javnog prijevoza studenata do IV. zone za akademsku godinu, računajući od 01. listopada tekuće godine do 31. srpnja iduće godine ostvaruju studenti s prebivalištem na području Općine u visini od 33% cijene karte ukoliko sredstva nisu osigurana u proračunu Republike Hrvatske / Primorsko goranske županije.

**9. Pravo na dijagnostički pregled**

**Članak 17.**

Općina Jelenje financira specijalističko ultrazvučnu dijagnostiku i pregled madeža u skladu s osiguranim sredstvima u Proračunu i sklopljenim ugovorom s pružateljem usluge.

Pravo na dijagnostički pregled ostvaruju mještani s prebivalište na području općine Jelenje isključivo uz preporuku obiteljskog liječnika.

**10. Financiranje tečaja za trudnice / škola za roditelje**

**Članak 18.**

Općina Jelenje financira pohađanje tečaja za trudnice / škola za roditelje za trudnice.

Pravo pohađanja tečaja imaju trudnice s prebivalište na području općine Jelenje.

Visina iznosa financiranja definira se ugovorom s pružateljem usluga ovisno o planiranim sredstvima u Proračunu.

Financirani iznos uplaćuje se pružatelju usluga, temeljem sklopljenog ugovora po ispostavljenom računu.

1. **Pravo na financiranje logopedskih tretmana djeci s teškoćama u govoru**

**Članak 19.**

Pravo na financiranje logopedskih vježbi ostvaruju djeci s teškoćama u govoru temeljem dijagnoze mjerodavnog tijela o potrebi provođenja logopedskog tretmana ili mišljenje liječnika pedijatra ili specijaliste školske medicine ili logopeda, odnosno zdravstvene ustanove.

Logopedske vježbe organizira i provodi ovlašteni pružatelj usluge temeljem posebnog ugovora između Općine i pružatelja.

Općinski načelnik donosi posebnu odluku o načinu ostvarivanja prava korisnika te o financiranju, odnosno sufinanciranju tretmana, ovisno o broju djece i raspoloživim sredstvima osiguranim u Proračun.

**IV. NADLEŽNOST I POSTUPAK**

**Članak 20.**

Postupak za ostvarivanje prava iz članka 8., 9., 10., 11., 12., 13., 14., 15., 17., 18. i 19. ove Odluke pokreće se temeljem pisanog zahtjeva stranke.

**Članak 21.**

Zahtjev za ostvarivanje prava na posebne oblike pomoći iz članka 8., 9., 10., 11., 12., 13., 14., 15., 17., 18. i 19. podnosi se Jedinstvenom upravnom odjelu koji o ostvarivanju prava iz ove Odluke provodi postupak.

Uz zahtjev za pokretanje postupka za ostvarivanje prava na posebne oblike pomoći podnositelj je dužan predočiti Jedinstvenom upravnom odjelu odgovarajuće isprave odnosno dokaze potrebne za ostvarivanje prava utvrđenih ovom Odlukom.

Jedinstveni upravni odjel može odlučiti da se posebno ispitaju relevantne činjenice i okolnosti od kojih zavisi ostvarivanje pojedinačnog prava.

**Članak 22.**

Rješenje o utvrđivanju prava iz članka 8., 9., 10., 11., 12., 13., 14., 15., 17., 18. i 19. ove Odluke donosi pročelnik Jedinstvenog upravnog odjela ili službenik kojemu je rješavanje o navedenim pravima u opisu radnog mjesta.

O žalbi protiv rješenja Jedinstvenog upravnog odjela odlučuje nadležno upravno tijelo Primorsko goranske županije.

**Članak 23.**

Korisnik prava utvrđenih ovom Odlukom, dužan je prijaviti Općini Jelenje svaku promjenu činjenica i okolnosti, koje su bile odlučujuće za donošenje rješenja o ostvarivanju prava, utvrđenih ovom Odlukom, u roku od osam dana od dana nastanka.

**Članak 24.**

Korisnik koji je ostvario neko pravo propisano ovom Odlukom, dužan je vratiti stečeno bez osnova, ako je:

- na temelju neistinitih ili netočnih podataka za koje je on znao ili morao znati da su neistiniti i/ili netočni odnosno na drugi protupravan način ostvario pravo koje mu ne pripada,

- ostvario pravo zbog toga što on nije prijavio promjenu koja utječe na gubitak ili opseg prava za koju je on znao ili je morao znati.

**V. PRIJELAZNE I ZAKLJUČNE ODREDBE**

 **Članak 25.**

Ova Odluka o posebnim oblicima pomoći stupa na snagu osmog dana od dana objave u „Službenim novinama Općine Jelenje“.

KLASA:

URBROJ:

Dražice,

PREDSJEDNICA OPĆINSKOG VIJEĆA

OPĆINE JELENJE

Izabela Nemaz